《挽邓屹庵诗》
明代·罗玘

屹庵先生墓上石，飞虬蹲龟新勒额。妖狐不敢卧其下，山鬼呵勒火通夕。

樵夫惊见走折足，过客仰观读如译。久之意象度百过，奉政大夫字飞白。

前时石小字画刓，秪今字大衔亦易。乃知生男如仲谋，胸中岂乏还珠策。

圣皇褒贤常及亲，用此照耀贲幽宅。先生蚤岁两振铎，庭馆春风歌朴棫。

况当闻礼闻诗馀，桥梓阴阳真一脉。都匀苗獠等猺獞，卖刀买犊笑哑哑。

先生墓石行又镌，百年剑水增载籍。

作者简介：罗玘（1447年-1519年）字景鸣，号圭峰，学者称圭峰先生。江西南城睦安乡磁圭人。成化二十二年（1486年），乡试第一第二年考中进士，被选为庶吉士，授翰林院编修，进侍读。著有《圭峰文集》《续集》《类说》《圭峰奏议》等。